SL Uradni list Evropske unije L 158/5

DELEGIRANA UREDBA KOMISIJE (EU) 2017/1091

z dne 10. aprila 2017

o spremembi Priloge k Uredbi (EU) št. 609/2013 Evropskega parlamenta in Sveta glede seznama snovi, ki se lahko dodajo živilom na osnovi predelanih žit in otroški hrani ter živilom za posebne zdravstvene namene

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo ter razveljavitvi Direktive Sveta 92/52/EGS, direktiv Komisije 96/8/ES, 1999/21/ES, 2006/125/ES in 2006/141/ES, Direktive 2009/39/ES Evropskega parlamenta in Sveta ter uredb Komisije (ES) št. 41/2009 in (ES) št. 953/2009 (1) ter zlasti člena 16 Uredbe,

ob upoštevanju naslednjega:

(1) Priloga k Uredbi (EU) št. 609/2013 določa seznam Unije o snoveh, ki se lahko dodajajo eni ali več kategorijam živil iz člena 1(1). V skladu s členom 22 navedene uredbe se bo seznam Unije uporabljal od datuma začetka uporabe zadevnih delegiranih aktov, sprejetih v skladu s členom 11. Seznam Unije se lahko spremeni v skladu z zahtevami iz člena 16 navedene uredbe.

(2) Evropska agencija za varnost hrane (v nadaljnjem besedilu: Agencija) je v svojem mnenju z dne 6. januarja 2006 (2) sklenila, da uporaba železovega bisglicinata kot vira železa v živilih, namenjenih splošni populaciji, v prehranskih dopolnilih ter živilih za posebne prehranske namene, vključno z živili, namenjenimi dojenčkom in majhnim otrokom, ne predstavlja tveganja za varnost.

(3) Železov bisglicinat ni bil vključen v Prilogo k Uredbi (EU) št. 609/2013 za uporabo kot vir železa v živilih na osnovi predelanih žit in v otroški hrani med čakanjem na pregled pravil glede teh proizvodov. Ker ta pregled zahteva nadaljnje znanstvene ocene, ki ne bodo kmalu zaključene, z vidika dobre upravne prakse ni primerno še naprej odlašati s posodobitvijo seznama Unije glede dodajanja železovega bisglicinata kot vira železa živilom na osnovi predelanih žit in otroški hrani.

(4) Po prejemu vloge je Komisija zahtevala, da Agencija pripravi mnenje o varnosti in biološki razpoložljivosti kalcijevih fosforil oligosaharidov (POs-Ca®) kot vira kalcija, dodanega za prehranske namene živilom, prehranskim dopolnilom in živilom za posebne zdravstvene namene. V svojem mnenju z dne 26. aprila 2016 (3) je Agencija sklenila, da uporaba te snovi v omenjenih kategorijah živil ne predstavlja tveganja za varnost, če so izpolnjeni določeni pogoji, opredeljeni v mnenju. Agencija je ugotovila, da bi ta snov pomembno prispevala k skupnemu povprečnemu dnevnemu vnosu kalcija.

(5) Prilogo k Uredbi (EU) št. 609/2013 bi bilo zato treba ustrezno spremeniti.

(6) Opravljeno je bilo posvetovanje z zainteresiranimi stranmi in upoštevale so se predložene pripombe.

SPREJELA NASLEDNJO UREDBO:

Člen 1

Priloga k Uredbi (EU) št. 609/2013 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. aprila 2017 Za Komisijo Predsednik Jean-Claude JUNCKER

(1) UL L 181, 29.6.2013, str. 35.

(2) Znanstveni odbor EFSA o aditivih za živila, aromah, pomožnih tehnoloških sredstvih in materialih za stik z živili, Mnenje glede železovega bisglicinata kot vira železa za uporabo pri proizvodnji živil in prehranskih dopolnil, EFSA Journal (2006) 299, 1–17.

(3) Panel EFSA za živilske aditive in arome, 2016, Znanstveno mnenje o kalcijevih fosforil oligosaharidih (POs-Ca®) kot viru kalcija, dodanem za prehranske namene živilom, prehranskim dopolnilom in živilom za posebne zdravstvene namene, EFSA Journal 2016;14(6):4488.